Siun sote valmistautuu lasten ja nuorten terapiatakuun käytännön toimiin

Pohjois-Karjalan hyvinvointialue – Siun sote on aloittanut valmistelut toukokuussa voimaan tulleen lasten ja nuorten terapiatakuun toteuttamiseksi hyvinvointialueella. 1. toukokuuta 2025 voimaan astuneen lain vaatimuksen mukaan määrämuotoinen psykososiaalisen tuen interventio on aloitettava terveydenhuollon palveluissa 28 vuorokauden ja sosiaalihuollon palveluissa 30 vuorokauden kuluessa siitä, kun tarve tällaiselle palvelulle on todettu. Terapiatakuun piiriin kuuluvat lyhytpsykoterapioiden lisäksi terapeuttiset ohjaus- ja neuvontamenetelmät. Hyvinvointialueella on jo koulutettu ammattilaisia näihin menetelmiin. Henkilöstön kouluttaminen eri menetelmien käyttöön jatkuu myös tulevaisuudessa.

Lapsen ja nuoren mielen hyvinvoinnin haasteissa olennaista on elämäntilanteen, voimavarojen ja kuormitustekijöiden kokonaisvaltainen selvittäminen. Tarvittava tuen ja hoidon järjestäminen tapahtuu yhdessä perheen ja ammattilaisten verkoston kanssa. Tässä auttavat esimerkiksi koulu- ja opiskeluterveydenhuollon ammattilaiset. Tilannearvion tai hoidon tarpeen arvioinnin yhteydessä sosiaali- tai terveydenhuollon ammattilainen voi todeta lapsen tai nuoren tarvitsevan terapiatakuun piiriin kuuluvaa palvelua, jos sen katsotaan olevan tilanteeseen sopivin tuki. Hoidon ja tuen tarve arvioidaan lasten ja nuorten tavanomaisissa sosiaali- ja terveyspalveluissa, kuten opiskeluhuollossa, perheneuvolassa tai lasten ja nuorten mielenterveyspalveluissa.

Laki koskee kaikkia alle 23-vuotiaita lapsia ja nuoria. Terapiatakuun tavoitteena on vahvistaa lasten ja nuorten mielenterveyden tuen ja hoidon saatavuutta.

Siun sotessa lasten ja nuorten perustason mielenterveyspalvelut vahvistuivat vuoden alussa toimintansa käynnistäneen uuden Mieli-yksikön myötä. Palveluja tarjotaan etäyhteyksien lisäksi vastaanottotoimintana Siun soten toimipisteissä, Pohjois-Karjalan keskussairaalalla olevissa vastaanottotiloissa ja tarvittaessa liikkuvina palveluina. Mieli-yksikön palveluihin ohjaudutaan muiden sosiaali- ja terveyspalveluiden ammattilaisten kautta. Yli 18-vuotiaiden mielenterveyspalveluita tarjoavat Siun soten mielenterveys- ja päihdepalveluiden yksiköt.