Turvaa ja hoivaa perhekodissa – Siun sote kaipaa lisää ikääntyneiden perhehoitajia

Pohjois-Karjalan hyvinvointialue – Siun sotessa toimii 24 ikääntyneiden perhekotia. Lisäksi Siun sotessa toimii 18 kiertävää perhehoitajaa. Perhehoidon eri muotoja käyttää noin kaksisataa ikääntynyttä kuukausittain. Perhehoidon kysyntä on kasvanut, minkä vuoksi Siun sote pyrkii saamaan uusia perhehoitajia mukaan toimintaan.

Ikääntyneiden perhehoito on ympäri- tai osavuorokautista hoivaa ja huolenpitoa perhehoitajan tai ikäihmisen omassa kodissa. Suurin osa Siun soten perhehoidosta toteutetaan perhekodissa eli perhehoitajan omassa kodissa. Ikääntynyt voi asua perhekodissa joko pitkä- tai lyhytaikaisesti tai viettää perhehoitajan kodissa osan vuorokaudesta.

Perhehoito on hyvä asumismuoto ikääntyneelle inhimillisen ja yksilöllisen toimintamuotonsa sekä turvallisen ympäristön vuoksi. Perhehoito sopii hauraille ja ikääntyneille, jotka tarvitsevat huolenpitoa ja hoivaa. Perhehoidossa ikääntyneellä asiakkaalla voi olla muistisairaus ja toimintakyvyn alenemaa, mutta hän ei tarvitse säännöllistä ympärivuorokautista hoitoa, kertoo palveluesihenkilö Riitta Gröhn omais- ja perhehoitokeskus Onnelista.

Hyvinvointialueella on myös kiertävää perhehoitoa, joka on iäkkään henkilön omassa kodissa toteutettavaa hoivaa ja huolenpitoa.

Palvelun tavoitteena on kiertävän perhehoitajan avulla tukea ikääntyneen kotona asumista, vähentää yksinäisyyttä ja turvattomuutta sekä ylläpitää, jopa kohentaa toimintakykyä, toteaa palvelukoordinaattori Hanne Kukkonen omais- ja perhehoitokeskus Onnelista.

Perhehoito antaa paljon myös perhehoitajille. Voit lukea kokemuksia ikääntyneiden perhehoitajana toimimisesta artikkelistamme: Ikääntyneiden perhehoidossa eletään arkea yhdessä – ”Joka päivä tietää tekevänsä tärkeää työtä” – Siun sote

Uusia perhehoitajia tarvitaan etenkin pohjoiselle alueelle

Perhehoito on hyvinvointialueen järjestämää sosiaalipalvelua, josta säädetään perhehoitolaissa (263/2015). Suurin osa perhehoitajista Siun sotessa toimii toimeksiantosopimuksella. Kaikki perhehoitajat suorittavat ennen toiminnan aloittamista ennakkovalmennuksen, jonka Siun sote järjestää yhteistyössä Kiteen kansanopiston kanssa.

Siun soten tavoitteena on tarjota ikääntyneille perhehoitoa yhdenvertaisesti koko maakunnan alueella.

Tarvitsemme lisää perhehoitoa ympäri Siun sotea, mutta erityisesti toivomme saavamme perhekoteja pohjoiselle alueelle. Jos olet kiinnostunut aiheesta, ole rohkeasti yhteydessä ja kysy lisää. Mikäli olet kiinnostunut toimimaan kiertävänä perhehoitajana, tämä valmennus sopii myös sinulle, Kukkonen sanoo.

Seuraava perhehoitajien valmennus alkaa 5.9.2025 Kiteen evankelisella kansanopistolla. Perhehoitoliiton laatima valmennusmateriaali antaa valmiudet toimia ikääntyneiden perhehoitajana. Valmennus toteutetaan prosessinomaisena monimuoto-opiskeluna, johon sisältyy itsenäisiä tehtäviä ja tutustumisen perhehoitoon. Valmennuksen päätavoite on selvittää osallistujan omat valmiudet perhehoitajan tehtävään.

Jos perhehoitajana toimiminen kiinnostaa, kysy rohkeasti lisätietoja omais- ja perhehoitokeskus Onnelista numerosta 013 330 2892.

Koulutukseen voi hakea 15.8.2025 mennessä sähköpostitse osoitteeseen aija.paakkunainen@kiteenkansanopisto.fi

Lue lisää koulutuksesta

Ikäihmisten perhehoidon valmennus, syksy 2025 (kiteenkansanopisto.fi)

Lisää tiedotteita

Testamenttilahjoitus Siun sotelle Nurmeksen sosiaali- ja terveyskeskukseen

9.6.2025

Tiedote

Pohjois-Karjalan hyvinvointialueen uusi aluevaltuusto järjestäytyi

5.6.2025

Tiedote

Huolehdi hyvinvoinnistasi – tutustu Miunhyvinvointi.fi-sivustolla hyvinvointia ja terveyttä tukevaan toimintaan

5.6.2025

Tiedote

Turvaa ja hoivaa perhekodissa – Siun sote kaipaa lisää ikääntyneiden perhehoitajia

4.6.2025

Tiedote