Elvytysosaamista koko yksikölle

Kiteen sote-keskuksessa työskentelee kolme hoitajaa, joiden intohimo elvytyskoulutukseen ja kehittämiseen on luonut vahvan osaamiskulttuurin yksikön sisälle. Sairaanhoitajat Merja Reinikainen ja Mari Immonen sekä lähihoitaja Esko Kähkönen muodostavat koulutustiimin Hätätilapotilaan tunnistaminen ja elvytys ‑koulutuskokonaisuudessa Kiteen sote-keskuksessa. Tiimin työnjäljessä näkyy vahva ammattitaito, motivaatio ja aito välittäminen.

Pitkä kokemus ja tuore näkökulma kohtaavat

Merja Reinikainen on tehnyt hoitotyötä yli 30 vuotta, ensin lasten ja vanhusten parissa, ja vuodesta 2009 lähtien Kiteen sote-keskuksessa. Elvytyskoulutuksen pariin hän päätyi omasta kiinnostuksestaan jo sairaanhoitajaopintojen aikana.
– Teimme parini kanssa opinnäytetyönä vuonna 2013 elvytyskoulutuksen Kiteen sote-keskuksen henkilöstölle. Vaikka koulutustoiminta hiljeni hetkeksi resurssipulan ja koronapandemian vuoksi, nousi tarve elvytyssimulaatioille uudelleen pintaan, Merja kertoo.
Vuonna 2023 koulutukset saatiin taas käyntiin Siun soten Osaamisen kehittämisen palveluiden tuella. Mukaan saatiin myös kaksi innostunutta kollegaa: Mari Immonen ja Esko Kähkönen.
– Elvytysasiat kiinnostavat minua aidosti, ja on ollut todella antoisaa päästä mukaan koulutustiimiin. Täällä on ollut helppo lähteä mukaan, kun ympärillä on motivoitunut ja avoin työyhteisö, Mari sanoo.
Esko taas on nähnyt elvytyksen kehittymisen vuosikymmenten varrelta – ensimmäinen elvytys hänen kohdallaan osui jo vuonna 1980. Nykyisin hän toimii lähihoitajana Kiteellä ja tuo koulutuksiin mukaan myös turvallisuusnäkökulmaa. Hän ja Merja ovat nimittäin myös Kiteen sote-keskuksen turvallisuusvastaavia.
– Koulutuksissa haluan statukseni olevan enemmän vertaisohjaaja kuin kouluttaja. Kerron omakohtaisia kokemuksia ja pyrin rohkaisemaan sen kautta osallistujia. Oikea elvytys voi olla yllättävä ja pelottava kokemus ammattilaisellekin, koska elvytystilanteita sattuu harvoin kohdalle. Ei voi ikinä tietää, miten itse kussakin tilanteessa reagoi. Pystyn omakohtaisesti kertomaan, millaista oikea elvytys on. Esimerkiksi painellessa saattaa säikähtää, kun ensimmäisen kerran painaltaa ja kuuluu rutinaa. Voi säikähtää, että on rikkonut elvytettävän, Esko kuvailee.
– Kaikista tärkeintä on rohkaisu. Me halutaan, että jokainen täällä uskaltaa toimia ja tietää, ettei ole koskaan yksin. Elvytystilanteissa on aina vähintään neljä henkilöä mukana, Merja jatkaa.

Simulaatioiden kautta parempaa varautumista

Tiimi järjestää säännöllisesti elvytyssimulaatioita, joissa koko yksikkö harjoittelee hätätilanteiden tunnistamista, ABCDE-protokollaa, NEWS-pisteytystä ja toimintaa. Koulutukset ovat sekä käytännönläheisiä että motivoivia ja niihin osallistuminen on ollut aktiivista koko työyhteisössä.
– Meillä käy koulutuksissa esimerkiksi myös kesälääkärit. On tärkeää, että kaikki tietävät missä välineet ovat ja miten meidän talon toimintamalli ja esimerkiksi hälytyksen tekeminen toimii elvytystilanteessa, Mari kertoo.
Simulaatiot koostuvat erilaisista taitopajoista, joissa harjoitellaan esimerkiksi defibrillaattorin ja lääkkeiden käyttöä, painallustekniikoita ja hengitystien avaamista. Tavoitteena on pitää osaaminen tuoreena ja yhtenäisenä koko Siun soten alueella.
– Jos koulutuksia ei pidetä säännöllisesti, osaaminen hiipuu. Taitoa on pidettävä yllä jatkuvasti. Ja kun koko Siun soten organisaatiossa on sama Hätätilapotilaan tunnistaminen ja elvytys ‑koulutuskokonaisuus käytössä, osaaminen on yhtenäistä, Merja toteaa.
Kolmikko on yksimielinen siitä, että Kiteen sote-keskuksessa koulutusten taustalla on tärkeä voimavara: hyvä esihenkilö ja työyhteisö.
– Esihenkilöllemme kuuluu iso KIITOS, ja nimenomaan isolla kirjoitettuna. Hän on mahdollistanut koulutusten järjestämisen ja turvannut niihin resurssit. Myös osaamisen kehittämisen suunnittelija Sari Rautiaisen rooli on ollut erittäin merkittävä. Iso kiitos myös hänelle. Lisäksi työyhteisön ilmapiiri on Kiteellä poikkeuksellisen vahva. Apu, tuki ja rohkaisu ovat aina saatavilla, Esko painottaa
– Tämä työyhteisö on syy siihen, miksi olen viihtynyt niin hyvin. Kollegiaalisuus toimii ja ilmapiiri on avoin. Täällä voi kysyä apua keneltä tahansa. Tämä sama ilmapiiri on läsnä myös elvytyskoulutuksissa, jossa oivalluksia tulee puolin ja toisin, Mari jatkaa.

Työnkuva omien kiinnostusten mukaan

Yksi hoitajan työn parhaita puolia kolmikon mielestä Kiteen sote-keskuksessa on sen monipuolisuus. Hoitajilla on mahdollisuus ottaa vastuulleen erilaisia erityisalueita omien kiinnostusten mukaan.
– Parasta työssäni on sen vaihtelevuus ja tietysti työkaverit! Merja toteaa.
– Kiteellä hoitajilla on paljon eri vastuualueita muun muassa digistä ja diabeteksestä tartuntatauteihin, rokotuksista reumaan ja uniapneaan, sekä moneen muuhun. Motivaation mukaan voi valita, ja sitä kautta oma työ myös rikastuu. Täällä kehittyy nopeasti, kun potilasmateriaali on niin monipuolista. Kiteellä hoitajana osaamistaso kasvaa valtavasti, Mari jatkaa.
– Minusta onnistumisten näkeminen hoitajana on hienoa. Potilaalla voi esimerkiksi olla pitkäaikainen haava, jota puolikin vuotta yritetään parsia kasaan. Me hoitajat nähdään matkan varrella epäonnistumisia ja onnistumisia, Esko mainitsee.
Merja, Mari ja Esko osoittavat omalla esimerkillään, mitä syntyy, kun osaaminen, intohimo ja yhteistyö kohtaavat. Kiteen sote-keskus ei ole vain paikka, jossa työtä tehdään. Se on paikka, jossa kehitetään osaamista, tuetaan toisia ja valmistaudutaan yhdessä kaikkeen.

Elämää Kiteellä

Merjalla, Marilla ja Eskolla on selkeä viesti myös Kiteestä työ- ja asuinpaikkana: Kiteellä on hyvä olla.
– Kiteellä on nykyaikainen sotekeskus, loistavat harrastusmahdollisuudet hiihdosta mäkihyppyyn, autoilusta ilmailuun, pesäpallosta uintiin ja monipuolinen kulttuurielämä. Lisäksi asuntojen hinnat ovat kohtuullisia ja palvelut hyvät, listaa Esko.
– Moni yllättyy, kuinka toimiva paikka Kitee on. Täällä on hyvät koulut lapsille, lukio ja ammattiopisto, monipuolisia sotealan työmahdollisuuksia, sillä Siun soten yksiköitä on useita ja Kiteeltä on esimerkiksi junayhteys suoraan Helsinkiin, Mari lisää.

Kiinnostaako Kitee?

Katso kaikki työpaikkamme: Avoimet työpaikat, Kitee
Siun soten kaikki avoimet työpaikat löydät tästä linkistä: Avoimet työpaikat

Kiteen kaupunkiin voit tutustua esimerkiksi oheisista linkeistä:
• nettisivut
• Facebook
• Instagram
• Youtube
Ja tästä linkistä löydät vuokra-asunnot sekä vapaana olevat tontit! Asuminen ja ympäristö, Kitee