Neurolla on kodikas meininki

Henrik Ahvenjärvi on neurologiaan erikoistuva lääkäri, joka päätyi Pohjois-Karjalaan alun perin hieman vahingossa, mutta jäi tänne täysin omasta tahdostaan.
“Tuloni Pohjois-Karjalaan oli vähän sattumaa. Kaveri oli tulossa kesätöihin ja houkutteli minut mukaan. Korona kuitenkin muutti suunnitelmat ja hän päätyi Forssaan, mutta minä tulin Joensuuhun ja sillä tiellä olen edelleen.“
Oulun seudulta kotoisin olevan Henrik aloitti työuransa terveyskeskuksessa Niinivaarassa ja Siilaisella. Vähitellen tie vei kohti keskussairaalaa, jossa hän nyt erikoistuu neurologiaan.
”Ihmisen tietoisuus on aivojen toiminnan tulosta, se on kiinnostanut minua aina. Häiriöt aivojen toiminnassa aiheuttavat mitä kummallisimpia oireita. Neurologi Oliver Sacks kirjoitti, että neurologiset potilaat ovat kuin vieraissa maissa matkustavaisia: he kertovat meille sellaisista paikoista, joista meillä ei muuten olisi aavistustakaan.”
Käytännön työ Pohjois-Karjalan keskussairaalan neurologialla on vastannut odotuksia ja osin ylittänyt ne.
“Oli hyvä päätös tulla tänne erikoistumaan. Käytännön työ neurologialla on ollut mielekästä. Poliklinikalla työ on enemmän pohdiskelua ja hidasta erotusdiagnostiikkaa, päivystyksessä taas tarvitaan joskus jopa hyperakuuttia toimintaa. Se on hyvä yhdistelmä. Ja vaikka päivystys joskus paineistaakin, aina on tarvittaessa seniori tukena.”

Katso Pohjois-Karjalan hyvinvointialue – Siun soten avoimet työpaikat lääkäreille! Avoimet työpaikat

Siun sote on ottanut käyttöön EVAL-sovelluksen yhdeksi rekrytointikanavaksi erityisesti erikoistumisvaiheen lääkäreille. EVAL-sovellukseen voit tutustua sekä rekisteröityä tästä linkistä: EVAL-sovellus

Monipuolista oppimista ja hyvää ohjausta

Laajan päivystyksen sairaalassa Joensuussa on monia erikoisaloja. Neurologiaan erikoistuminen Joensuussa Pohjois-Karjalan keskussairaalassa tarjoaa Henrikin mukaan laaja-alaista oppimista, sillä pienen sairaalan neurologian poliklinikalla neurologit ovat yleisneurologeja ja hoitavat kaikkia neurologisia asioita ja kaikkia potilaita.
”Pienemmässä sairaalassa ihmiset tulevat nopeasti tutuiksi. On helppo mennä kysymään konsultaatiota muidenkin erikoisalojen lääkäreiltä, kun se ihminen on jo ennestään tuttu ja hänet tietää. Ei ole kynnystä kysyä konsultaatiota keneltäkään. Veikkaan, että Joensuussa tämä voi olla vähän suoraviivaisempaa ja helpompaa kuin yliopistollisessa sairaalassa.”
Henrik kehuu erityisesti osaavaa ja helposti lähestyttävää kollegapiiriä sekä koko työyhteisöä hoitajineen ja muine henkilökuntineen.
”Kyllä meillä on parhaimmillaan kodikaskin meininki neurolla.”
Kodikkuus, lämminhenkisyys ja lupsakka pohjoiskarjalaisuus toteutuu Henrikin mielestä erikoistuvan lääkärin saamassa seniorituessa. Seniorituki näkyy Pohjois-Karjalan keskussairaalan arjessa konkreettisesti.
“Kaikilta saa kysyä. Ei ole olemassa tyhmiä kysymyksiä. Erityisesti kokenein neurologimme Anna Maija Saukkonen on suorastaan maailman paras seniori. Myös kaikki muut neurologit ovat olleet aivan korvaamattomia neuvoineen. Juha Pääkköseltä olen oppinut valtavasti päivystystyöskentelystä. Hänellä on taito sopivasti yksinkertaistaa vaikeita asioita ja se on helpottanut omaa ajattelua. Ja tänäänkin kävin koputtamassa Toivasen Jarin ovelle kesken päivän. Hän tuli heti katsomaan monimutkaisempaa tapausta kanssani. Täällä uskaltaa mennä kysymään, eikä tarvitse varata aikaa. Toki konsultointiaikaa on myös erikseen varattuna.“
Lisäksi Henrik kertoo esimerkiksi botuliinipistoksiin saaneensa alkuun tukea ja tarkkaa opastusta, mutta päässeensä tekemään niitä itsenäisesti hyvinkin nopeasti.
”Hommiin pääsee suoraviivaisesti, mutta turvallisesti kiinni.”

Inhimillistä työtä inhimillisessä ympäristössä

Työ neurologialla jakautuu poliklinikan, ensiavun ja osastotyön välillä. Päivät ovat monipuolisia mutta hallittavia.
“Työkuorma Pohjois-Karjalan keskussairaalassa on inhimillinen,” Henrik arvioi.
Sopivan työkuorman lisäksi positiivisena asiana Henrik mainitsee myös mahdollisuudet kehittyä ammatillisesti.
“Koulutuksiin pääsee hyvin. Olen päässyt kaikkiin, mitä olen ehdottanut, ja joskus ylilääkäri on itsekin tarjonnut kiinnostavia vaihtoehtoja.“
Lisäbonuksena Henrik mainitsee rehellisesti myös palkkauksen
“Palkka on mielestäni parempi kuin monessa muussa paikassa. Lisäksi kaikki lomatoiveet on otettu aina huomioon.”

Ihmisen kokoinen elämä Joensuussa

Joensuu on vuosien aikana osoittautunut Henrikille oivalliseksi asuin- ja työpaikkakunnaksi.
“Joensuu on ihmisen kokoinen paikka. Kaupunki on kompakti ja luonto on lähellä. Oulun tasaisiin maisemiin verrattuna täällä on korkeuseroja ja järviä. Pakko myöntää, vaikka vähän pitkin hampain, että pohjoiskarjalaiset maisemat päihittävät oululaiset.“
Henrikin mukaan Joensuussa arki toimii jopa ilman autoa.
“Kaupungissa pärjää pyörällä mainiosti. Kaikki on lähellä.“
Myös alueen potilaat ja ihmiset ylipäätänsä ovat jättäneet positiivisen vaikutuksen erikoistuvan lääkärin mieleen.
“Pohjoiskarjalaiset ovat puheliaita ja ystävällisiä. Joskus juttu lähtee vähän kaukaa, mutta aina päästään maaliin.“
Henrik ei epäröi suositella Pohjois-Karjalan keskussairaalaa työpaikkana ja Joensuuta asuinpaikkana.
”Tämä on kodikas ja luonnonläheinen paikka, jossa pääsee tekemään oikeasti monipuolista työtä. Samalla oppii valtavasti. Ja jos suuremman kaupungin kiire ja hektisyys ei houkuttele, Joensuu on hyvä valinta.”

Tutustu työmahdollisuuksiin Siun sotessa!

Kaikki avoimet työpaikkamme löydät tästä linkistä: Avoimet työpaikat, Siun sote

Kaikki työmahdollisuudet lääkäreille löydät tästä linkistä: Lääkärit, Siun sote

Pohjois-Karjalaan? Miksi mihinkään muualle?

Pohjois-Karjalasta löytyy duunia ja uramahdollisuuksia siinä missä muualtakin, mutta meillä päin vähintään yhtä tärkeää on se, mitä tapahtuu vuorokauden muina aikoina. Ja meillähän aikaa riittää, kun kaikki on lähellä ja elämän voi omistaa muiden unelmien sijaan omilleen.

Pohjois-Karjala on niille, jotka haluavat riisua turhantärkeyden minimiin ja joiden seurassa saa olla outo tai liian tuttavallinen luvan kanssa. Vaihda siis verkkarit jalkaan tai sinistä kajalia silmiin, jos siltä sattuu tuntumaan. Puhu niin kuin ajattelet ja elä sellaista elämää, joka on sinulle tarkoitettu. Tule yhdeksi meistä!

Miksipä et muuttaisi Joensuuhun?
Elo Joensuussa on niin ihanaa, että on kerrassaan pöhköä jättää muuttamatta meille. Siksipä muuttamisesta halutaan tehdä mahdollisimman helppoa. Töiden perässä muuttavien kotiutumista helpottaa Muuttoagentti, joka neuvoo veloituksetta henkilökohtaisesti vaikkapa asumiseen tai puolison työllistymiseen liittyvissä kysymyksissä.

Muuttoagentti neuvoo veloituksetta vaikkapa näissä kysymyksissä:

mitä Joensuussa voi puuhata?

mistä löytyy töitä?

mitä kaikkea voi opiskella?

missä voi asua?