Sosiaali- ja terveyskeskuksista jatkossa kattavat suun terveyshuollon palvelut

Pohjois-Karjalan hyvinvointialue – Siun sote keskittää suun terveyshuollon ja hammashoidon palvelut sosiaali- ja terveyskeskuksiin palvelustrategian ja palveluverkkosuunnitelman mukaisesti. Muutoksen yhteydessä Juuan, Polvijärven ja Tohmajärven hammashoitolat suljetaan henkilökunnan kesälomien ajaksi 2.6.2025 alkaen. Kesän aikana paikkakuntien asukkaan voivat asioida missä tahansa auki olevissa Siun soten hammashoitoloissa.

Kesäkauden jälkeen Juuan ja Tohmajärven sosiaali- ja terveysasemien hammashoitoloiden palvelutoiminta tukeutuu alueen sosiaali- ja terveyskeskukseen: Juuan osalta Nurmeksen sosiaali- ja terveyskeskukseen ja Tohmajärven osalta Kiteen sosiaali- ja terveyskeskukseen. Polvijärven sosiaali- ja terveysasemalla olevan hammashoitolan toimintaa tarkastellaan uudestaan vuoden 2025 lopussa. Rääkkylän ja Heinäveden sosiaali- ja terveysasemilla hammashoitoloiden toiminta päättyi viime vuonna.

Muutoksen taustalla on Pohjois-Karjalan hyvinvointialueen aluevaltuuston lokakuussa 2024 tekemä päätös palvelustrategiasta ja palveluverkkosuunnitelmasta vuosille 2023–2038 sekä hammashoitoloiden vuokratyöntekijöinä toimineiden hammaslääkäreiden kalliit kustannukset. Juuan ja Tohmajärven hammashoitajia koskevat yhteistoimintaneuvottelut ovat saatu päätökseen ilman irtisanomisia tai lomautuksia.

Hyvinvointialueen asukkailla on mahdollisuus asioida missä tahansa valitsemassaan Siun soten toimipaikassa, ja tämä koskee myös hammashoitoloiden palveluja. Juuan, Tohmajärven, Rääkkylän ja Heinäveden asukkaat voivat siis asioida valitsemassaan hammashoitolassa.

Lasten hammastarkastukset toteutetaan kouluilla liikkuvan hammashoitoyksikön avulla. Tästä toimintatavasta on saatu maakunnan alueella hyviä kokemuksia jo aikaisemmin. Myös ikääntyneiden suun terveystarkastukset ja mahdolliset hoidot toteutetaan liikkuvan hammashoitoyksikön avulla viemällä palvelut ikääntyvien asumisyksiköihin. Syksyllä 2025 täydennetään liikkuvia lähipalveluja muun muassa Juuassa ja Tohmajärvellä mobiilikonttiratkaisulla, joka tarjoaa kattavat hammaslääkärin ja suuhygienistin toimenpiteet liikkuvana ratkaisuna siellä missä palveluja tarvitaan.