Huolehdi hyvinvoinnistasi – tutustu Miunhyvinvointi.fi-sivustolla hyvinvointia ja terveyttä tukevaan toimintaan

Pohjois-Karjalan hyvinvointialue – Siun sote tekee suunnitelmallista työtä maakunnan asukkaiden hyvinvoinnin ja terveyden edistämiseksi. Siun sote kannustaa asukkaita huolehtimaan omasta hyvinvoinnistaan aktiivisesti myös itse.

Yksi keskeinen tapa ohjata ja kannustaa asukkaita omasta hyvinvoinnista ja terveydestä huolehtimiseen on Siun soten ylläpitämä Miunhyvinvointi.fi-sivusto. Siun sote on kehittänyt sivuston yhteistyössä alueen kuntien, järjestöjen ja seurakuntien kanssa. Sivustolle on koottu maakunnan alueella tarjottavia hyvinvoinnin ja terveyden edistämisen palveluja ja toimintaa sekä itse- ja omahoitomateriaaleja.

Sivusto on tarkoitettu sekä alueen asukkaiden että ammattilaisten käyttöön. Palvelutietojen löytyminen yhdestä paikasta helpottaa tiedon etsimistä. Tietoa palveluista on mahdollista tarkastella aihepiireittäin, hakea hakusanoilla ja rajata esimerkiksi alueen, teeman, kohderyhmän, elämäntilanteen tai maksullisuuden mukaan.

Sivusto auttaa pohjoiskarjalaisia voimaan paremmin

Miunhyvinvointi.fi-sivusto auttaa Pohjois-Karjalan alueen asukkaita pitämään huolta omasta hyvinvoinnistaan ja terveydestään. Itselle sopivan tuen tai tekemisen pariin hakeutuminen helpottuu, kun tieto ei ole hajallaan, vaan löytyy kootusti yhdestä paikasta.

Miunhyvinvointi.fi-sivustolta löytyy esimerkiksi liikuntaan, luontoon, kulttuuriin, terveellisiin elintapoihin, mielen hyvinvointiin, päihdehaittojen ja riippuvuuksien ehkäisemiseen, vertaistukeen sekä yksinäisyyden ehkäisemiseen liittyviä sisältöjä. Sivustolta jokainen voi etsiä itselleen sopivaa toimintaa koko maakunnan palvelutarjonnasta. Sivustolta käyttäjä näkee palvelun kuvauksen, ohjeet asiointiin sekä paikka- ja hintatiedot.

Kesä ja mahdollinen loma voi tarjota monille mahdollisuuden liikkua ja harrastaa enemmän. Miunhyvinvointi.fi-sivustolta pohjoiskarjalaiset voivat löytää esimerkiksi itselleen mieluisia liikuntaryhmiä ja ‑paikkoja tai muuta mukavaa tekemistä kesään. Sivustolta voi löytää sellaisiakin aktiviteettejä, joita ei tiennyt omalla alueellaan olevan edes tarjolla, esittelee projektipäällikkö Petra Liimatta.

Yhdestä paikasta löytyvä tieto helpottaa ammattilaisen työtä

Miunhyvinvointi.fi-sivuston avulla tiivistetään myös monialaista yhteistyötä Pohjois-Karjalan maakunnan alueella. Hyvinvointialue tarjoaa sosiaali- ja terveyspalveluja, mutta myös muiden toimijoiden palvelut voivat olla avainasemassa asiakkaan hyvinvoinnin ja terveyden kannalta. Esimerkiksi kuntien järjestämät liikuntapalvelut tai järjestöjen tarjoama vertaistuki voivat täydentää vaikkapa tyypin II diabeteksen hoitoa.

Miunhyvinvointi.fi-sivuston käyttöä asiakastyössä juurrutetaan Siun soten yksiköihin parhaillaan. Asiakastyötä tekevät ammattilaiset voivat käyttää Miunhyvinvointi.fi-sivustoa työkalunaan, kun he ohjaavat asiakkaita muiden toimijoiden järjestämään toimintaan. Kun tieto löytyy yhdestä paikasta, asiakkaalle sopivien palvelujen etsiminen on nopeampaa ja aikaa asiakkaan kohtaamiseen jää enemmän.

Terveitä elintapoja ja elintapamuutoksia tukeva neuvonta ja ohjaus on keskeinen osa monien kansansairauksien ennaltaehkäisyä ja hoitoa. Hyvinvointialueen ammattilainen ottaa elintavat puheeksi ja voi tunnistaa yhdessä asiakkaan kanssa esimerkiksi tarpeen liikkumisen lisäämiselle. Miunhyvinvointi.fi-sivustolta ammattilaisen on mahdollista löytää asiakkaan kotikunnan liikuntaneuvontapalvelu, josta saa tukea liikkumisen aloittamiseen, kuvaa palveluasiantuntija Reeta Raimoaho.

Sosiaali- ja terveyspalveluissa työskentelevien lisäksi sivustoa voivat käyttää myös kuntien, järjestöjen ja seurakuntien asiakasohjausta tekevät ammattilaiset. Sivusto auttaa eri organisaatioiden ammattilaisia hahmottamaan hyvinvointia ja terveyttä edistävien palvelujen kokonaisuutta sekä sujuvoittaa yhteistyötä eri toimijoiden välillä.

Sivustoa kehitetään osana Suomen kestävän kasvun ohjelmaa

Miunhyvinvointi.fi-sivuston omistaa Pohjois-Karjalan hyvinvointialue. Vastaavanlaiset palvelutarjottimet otetaan käyttöön kaikilla hyvinvointialueilla sekä Helsingin kaupungissa.

Miunhyvinvointi.fi on toteutettu Suomen kestävän kasvun ohjelman (RRP) alueellisessa Hyvinvointia ja Kestäviä palveluja Pohjois-Karjalassa ‑hankkeessa (HyKe). Hanke on Euroopan unionin rahoittama (NextGenerationEU). Sivusto julkaistiin joulukuussa 2024 ja sitä jatkokehitetään hankkeen tukemana vuoden 2025 loppuun saakka.

Tutustu sivustoon

Miunhyvinvointi.fi

Lisää tiedotteita

Testamenttilahjoitus Siun sotelle Nurmeksen sosiaali- ja terveyskeskukseen

9.6.2025

Tiedote

Pohjois-Karjalan hyvinvointialueen uusi aluevaltuusto järjestäytyi

5.6.2025

Tiedote

Huolehdi hyvinvoinnistasi – tutustu Miunhyvinvointi.fi-sivustolla hyvinvointia ja terveyttä tukevaan toimintaan

5.6.2025

Tiedote

Turvaa ja hoivaa perhekodissa – Siun sote kaipaa lisää ikääntyneiden perhehoitajia

4.6.2025

Tiedote