Mielen hyvinvointia kaikille ‑kampanja käynnistyy Pohjois-Karjalassa

Pohjois-Karjalan hyvinvointialue – Siun sote käynnistää maakunnallisen Mielen hyvinvointia kaikille –kampanjan, jonka tavoitteena on edistää positiivista mielenterveyttä ja kannustaa asukkaita sekä yhteisöjä aktiivisiin tekoihin mielen hyvinvoinnin puolesta. Kampanja lisää tietoisuutta mielen hyvinvoinnista ja sen merkityksestä sekä tukee konkreettisia mielenterveyttä edistäviä toimenpiteitä. Samalla edistetään myönteistä asenneilmapiiriä sekä ehkäistään stigmaa ja syrjintää mielenterveysasioissa.

Pohjois-Karjalassa on kasvava tarve ennaltaehkäisevälle mielenterveystyölle. Terveyden ja hyvinvoinnin laitoksen (THL) Sotkanet-tilastojen mukaan Pohjois-Karjalan mielenterveyteen liittyvä sairastavuusindeksi on merkittävästi korkeampi kuin maan keskiarvo. Mielen hyvinvointi on koko maakunnan yhteinen asia, ja sen vahvistaminen vaatii laajaa yhteistyötä. Lisäksi mielen hyvinvointia kaikille ‑kampanja perustuu maakunnan asukkailta mielenterveys- ja päihdehaasteita kartoittaneen kyselyn tuloksiin. Niiden pohjalta on laadittu terveyttä ja hyvinvointia kaikilla tasoilla edistävät suositukset, jotka ovat osa hyvinvointialueen laajempaa hyvinvoinnin ja terveyden edistämisen suunnitelmaa.

Meillä jokaisella on mieli, ja sen hyvinvoinnista huolen pitäminen on yhtä tärkeää kuin kehonkin hyvinvointi. Jokainen voi omilla pienillä teoillaan vahvistaa sekä omaa että toisen mielen hyvinvointia arjessa. Yhdessä voimme tuoda iloa Pohjois-Karjalaan, sanoo mielenterveys- ja päihdepalvelujen ylilääkäri Johanna Suvanto.

Mielen hyvinvointi on osa työkykyä ja arjen johtamista. Meistä jokainen voi arjessaan vaikuttaa siihen, millaista ilmapiiriä rakennamme – kiitos, anteeksi ja arvostava kohtaaminen ovat pieniä tekoja, joilla voi olla suuri merkitys. Myös työyhteisöillä, kouluilla ja järjestöillä on tärkeä rooli myönteisen toimintakulttuurin luomisessa. Otetaan yhdessä koppi mielen hyvinvoinnista ja kannustetaan myös muita mukaan, kannustaa Pohjois-Karjalan hyvinvointialueen aluevaltuuston puheenjohtaja Merja Mäkisalo-Ropponen

Kampanja käynnistyy 26. huhtikuuta 2025 kello 10–14 Joensuun torilla järjestettävässä aloitustapahtumassa ja jatkuu 30. toukokuuta 2026 saakka. Kampanjaan kutsutaan mukaan kaikki alueen asukkaat ja sidosryhmät kuten järjestöt, urheiluseurat, seurakunnat, kunnat ja työnantajat.

Mielen hyvinvointia tukevia tekoja voivat olla monet tavalliselta kuulostavat mutta mielen hyvinvoinnin kannalta tärkeät asiat. Esimerkkejä teoista:

Kysy, mitä kuuluu. Yksinkertainen kysymys voi avata tärkeän keskustelun ja osoittaa, että välität.

Anna positiivista palautetta. Huomaa ja sano ääneen, kun toinen onnistuu tai tekee jotain hyvin.

Tarjoa apua. Pienikin ele, kuten kaupassa käyminen tai arjen askareissa auttaminen, voi keventää toisen taakkaa.

Ole kannustava. Rohkaise toista kokeilemaan uutta, uskomaan itseensä ja pitämään huolta hyvinvoinnistaan.

Vietä aikaa yhdessä. Yhteiset hetket voivat tuoda iloa ja vähentää yksinäisyyttä.

Hymyile ja ole ystävällinen. Pieni ele, joka voi tehdä toisen päivästä paremman.

Huomioi ihmiset työyhteisössäsi. Kiitä työkaveria, kehu ja tue, jos näet jonkun olevan stressaantunut.

Kampanja kannustaa pysähtymään myös oman hyvinvoinnin äärelle – liikkumaan, lepäämään, nauttimaan luonnosta ja tekemään asioita, jotka tuottavat iloa juuri itselle.

Mielenterveyttä tukevia tekoja ja toimenpiteitä voi jakaa sosiaalisessa mediassa tunnisteella #MielenHyvinvointiaKaikille. Esimerkkejä mielenterveyttä tukevista teoista ja toimenpiteistä nostetaan esiin kampanjan aikana Siun soten sosiaalisen median kanavissa.

Kampanjan verkkosivu osoitteessa siunsote.fi avataan ennen 26.4. pidettävää kampanjan aloitustapahtumaa.

Mielen hyvinvointia kaikille ‑kampanjasivu