Siun sote aloittaa lasten ensimmäiset suun terveystarkastukset etävastaanottoina

Pohjois-Karjalan hyvinvointialue – Siun sote aloittaa toukokuun aikana puolitoistavuotiaiden lasten suun terveystarkastukset etävastaanottoina digitaalisten palvelujen kautta. Pikkulapsen suun ensimmäinen terveystarkastus keskittyy suun tutkimuksen sijasta pääosin ravitsemusneuvontaan, suun hoidon neuvontaan ja ohjaukseen, joten tarkastus voidaan toteuttaa perheiden arkea helpottaen myös etäyhteyksin. Etävastaanoton sisältö on samanlainen kuin vastaanottokäynnillä tehtävä tarkastus. Lapsen suun ensimmäisen terveystarkastuksen tekee hammashoitaja.

Ajanvarauskehotus lähetetään huoltajalle tekstiviestinä, kun lapsi on noin puolitoistavuotias. Viestin saatuaan huoltaja voi varata sopivan etävastaanottoajan Siun soten sähköisestä ajanvarauksesta https://verkkoajanvarauspth.siunsote.fi/. Ensimmäisiä etävastaanottoaikoja voi varata 19. toukokuuta alkaen.

Ajan voi varata myös puhelimitse oman alueen hammashoitolan keskitetystä ajanvarauksesta. Tulkkia tarvitseville perheille lähetetään kirjeenä kutsu vastaanottokäynnille hammashoitolaan. Huoltajat, jotka eivät voi tai halua käyttää digitaalisia palveluja, voivat myös varata vastaanottokäynnin hammashoitolaan.

Etävastaanottoa varten huoltajan tulee ottaa käyttöön Siun soten digitaaliset palvelut. Niitä voi käyttää paikasta riippumatta matkapuhelimeen tai tablettiin ladattavan mobiilisovelluksen tai tietokoneen selaimen avulla. Digitaalisissa palveluissa huoltaja lisää profiiliinsa lapsen, jonka puolesta asioi. Puolitoistavuotiaan lapsen suun terveyden tarkastusta varten suositellaan käyttämään matkapuhelimeen ladattavaa mobiilisovellusta, jotta pikkulapsi saadaan helposti mukaan videoyhteyteen. Siun soten digitaalisiin palveluihin ja erilaisiin ohjevideoihin voi tutustua osoitteessa siunsote.fi/digi.

Määräaikainen suun terveystarkastus järjestetään ensimmäisen kerran, kun lapsi on 1–2‑vuotias. Eri hyvinvointialueilla on yleinen käytäntö, että lapsen ensimmäinen suun terveystarkastus toteutetaan etäyhteyksin.